তথ্যবিবরণী                                                                                নম্বর : ৩৩১৬

**ভারতের সাবেক রাষ্ট্রপতি প্রণব মুখার্জির মৃত্যুতে এক দিনের রাষ্ট্রীয় শোক**

ঢাকা, ১৬ ভাদ্র (৩১ আগস্ট) :

 সরকার ভারতের সাবেক রাষ্ট্রপতি প্রণব মুখার্জির মৃত্যুতে শ্রদ্ধা জানিয়ে ২ সেপ্টেম্বর বুধবার এক দিনের রাষ্ট্রীয় শোক ঘোষণা করেছে।

 এদিন জাতীয় পতাকা অর্ধনমিত রাখা হবে।

#

সুরথ/নাইচ/রফিকুল/রেজাউল/২০২০/২২০২ ঘণ্টা

Handout Number: 3317

**Government announces one day National Mourning for**

**deceased former Indian President Pronob Mukherjee**

Dhaka, 31 August:

 Governament has announced one day National Mourning on Wednesday, the 2nd September in honour of deceased former Indian President Pronob Mukherjee.

 The national flag will be flown half- mast on that day.

#

Surath/Nice/Rafiqul/Rezaul/2020/2202 hours

তথ্যবিবরণী                                                                                নম্বর : ৩৩১৫

**শিক্ষার ডিজিটাল রূপান্তরের জন্য প্রচলিত কাগজের**

**বইসমূহ ডিজিটাল কন্টেন্টে রূপান্তর অপরিহার্য**

 **-- টেলিযোগাযোগ মন্ত্রী**

 ঢাকা, ১৬ ভাদ্র (৩১ আগস্ট) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, শিক্ষার ডিজিটাল রূপান্তরের জন্য প্রচলিত কাগজের বইসমূহ ডিজিটাল কন্টেন্টে রূপান্তর এবং শিক্ষকদের ডিজিটাল যোগ্যতা অর্জন অপরিহার্য। ডিজিটাল দুনিয়ায় প্রতিযোগিতায় টিকে থাকার জন্য ডিজিটাল ডিভাইস ব্যবহারের বিকল্প নেই। কাজেই ছেলে-মেয়েদের ইন্টারনেট ব্যবহার করতে দিতে হবে এবং তাকে নিরাপদও রাখতে হবে। এটাই হচ্ছে ডিজিটাল শিল্প বিপ্লবের বাস্তবতা।

 মন্ত্রী আজ ওয়েবিনারে জালালাবাদ কলেজ, সিলেট এর স্মার্ট ক্যাম্পাস উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 মন্ত্রী বলেন, আজকের শিক্ষার্থীরাই বাংলাদেশের ভবিষ্যৎ। দেশের মোট জনগোষ্ঠীর শতকরা ৬৫ ভাগের বয়স ৩৫ বছরের নীচে এবং তারা খুবই মেধাবী। তিনি বলেন, ডিজিটাল শিক্ষা ব্যবস্থার মধ্য দিয়ে আলোকিত এক বাংলাদেশ আমি দেখতে পাচ্ছি। নব্বইয়ের দশকে তিনি গাজীপুরে প্রথম ডিজিটাল স্কুল প্রতিষ্ঠা করার মধ্য দিয়ে যে যাত্রাটি শুরু করেছিলেন, করোনাকালে সেটি আজ সার্বজনীন বাস্তবতায় রূপ নিয়েছে উল্লেখ করে বলেন, করোনা পরবর্তী পৃথিবী করোনার আগের সময়ে ফিরানো যাবে না।

 ডিজিটাল কর্মসূচি বাস্তবায়নের ধারাবাহিকতায় গত এগারো বছরে বাংলাদেশ এক অনন্য ‍উচ্চতায় উপনীত হয়েছে বলে উল্লেখ করেন মন্ত্রী। তিনি বলেন, সাশ্রয়ী মূল্যে শিক্ষার্থীদের ইন্টারনেট সরবরাহ ও কিস্তিতে ডিজিটাল ডিভাইস প্রদানের  বিষয়টি নিয়ে সরকার কাজ করছে।

 করোনাকালে শিক্ষার্থীদের লেখাপড়া ব্যাহত না হয় সেজন্য প্রথম থেকে চতুর্থ শ্রেণির শিক্ষার্থীদের জন্য অনলাইনে বিনা মূল্যে কনটেন্ট দেওয়া হচ্ছে। তিনি বলেন, ডিজিটাল যুগের পেশার জন্য ডিজিটাল শিক্ষা দরকার।

 অনুষ্ঠানে কলেজের পরিচালনা পরিষদের সভাপতি এক এম বদরুদ্দোজা, বাংলাদেশ কম্পিউটার সমিতির সভাপতি শহিদুল মনির, সমিতির সিলেট জোনের চেয়ারম্যান এনামুল কুদ্দুস চৌধুরী, শিক্ষাবিদ অধ্যাপক ড. নজরুল হক চৌধুরী, অধ্যাপক চৌধুরী মোকাম্মেল ওয়াহেদ, শিক্ষার্থী মরিয়ম আক্তার প্রমুখ বক্তৃতা করেন।

 বক্তারা বলেন, করোনা পরিস্থিতিতেও সরকারের ডিজিটাল বাংলাদেশ কর্মসূচির ফলে শিক্ষার্থীরা ঘরে বসে ক্লাস করতে পারছে। তারা শিক্ষার্থীদের জন্য সাশ্রয়ী মূল্যে ইন্টারনেট সরবরাহ এবং প্রত্যন্ত অঞ্চলে ৪জি মোবইল নেটওয়ার্ক সম্প্রসারণে প্রয়োজনীয় ব্যবস্থা গ্রহণে মন্ত্রীর দৃষ্টি আকর্ষণ করেন।

#

শেফায়েত/নাইচ/রফিকুল/রেজাউল/২০২০/২০৪৮ ঘণ্টা

তথ্যবিবরণী                                                                                নম্বর : ৩৩১৪

**সামনে পৌরসভা নির্বাচন এখনই সতর্ক হোন**

 **-- পার্বত্য চট্টগ্রাম বিষয়ক মন্ত্রী**

বান্দরবান, ১৬ ভাদ্র (৩১ আগস্ট) :

 সামনে পৌরসভা নির্বাচন এখনই সতর্ক হোন, শেষ সময়ে জনগণের সেবায় এগিয়ে আসুন, ফলে একদিকে যেমন বান্দরবান উন্নত হবে তেমনি এর সুফল পাবে জনগণ। বান্দরবান পৌরসভার মেয়র ও কাউন্সিলরদের এমন উপদেশ দিয়েছেন পার্বত্য চট্টগ্রাম বিষয়ক মন্ত্রী বীর বাহাদুর উশৈসিং।

 আজ বান্দরবান পৌরসভা মিলনায়তনে পৌরসভার বর্জ্য ব্যবস্থাপনা এবং পর্যটন নগরী গড়ে তোলার লক্ষ্যে নাগরিক সমাজের সাথে মতবিনিময়কালে মেয়র ও কাউন্সিলরদের উদ্দেশে এসব কথা বলেন মন্ত্রী।

 এ সময় মন্ত্রী বলেন, বান্দরবান একটি সুন্দর নগরী সত্ত্বেও পৌরসভার কিছু কিছু অব্যবস্থাপনার কারণে পৌরবাসী বিভিন্ন সেবা থেকে বঞ্চিত হচ্ছেন। মন্ত্রী বলেন প্রথম শ্রেণীর পৌরসভা সত্ত্বেও বান্দরবান পৌরসভা বিভিন্ন দিক থেকে এখনো পিছিয়ে রয়েছে। কাজের গুণগতমান ঠিক রাখতে পৌরসভার মেয়র ও কাউন্সিলরদের সমন্বয় করে বান্দরবানের উন্নয়নে কাজ করার আহ্বান জানান মন্ত্রী।

#

নাছির/নাইচ/মোশরফ/রেজাউল/২০২০/২০২৫ ঘণ্টা

তথ্যবিবরণী                                                                                নম্বর : ৩৩১৩

**প্রণব মুখার্জির মৃত্যুতে রাষ্ট্রপতির শোক**

ঢাকা, ১৬ ভাদ্র (৩১ আগস্ট) :

 ভারতের সাবেক রাষ্ট্রপতি প্রণব মুখার্জির মৃত্যুতে রাষ্ট্রপতি মো: আবদুল হামিদ গভীর শোক প্রকাশ করেছেন।

 এক শোকবার্তায় রাষ্ট্রপতি বলেন, প্রণব মুখার্জি ছিলেন বাংলাদেশের অকৃত্রিম বন্ধু। ১৯৭১ সালে মুক্তিযুদ্ধে প্রণব মুখার্জির ভূমিকা আমাদের বিজয়কে ত্বরান্বিত করেছিল। বাংলাদেশের মুক্তিযুদ্ধের পক্ষে আন্তর্জাতিক অঙ্গনে জনমত তৈরিতে তাঁর ছিল গুরুত্বপূর্ণ ভূমিকা। প্রণব মুখার্জির মৃত্যু উপমহাদেশের রাজনীতিতে এক অপূরণীয় ক্ষতি।

 রাষ্ট্রপতি প্রয়াত প্রণব মুখার্জির বিদেহী আত্মার শান্তি কামনা করেন ও তাঁর শোকসন্তপ্ত পরিবারের প্রতি গভীর সমবেদনা জানান।

#

ইমরুল/ফারহানা/রফিকুল/রেজাউল/২০২০/১৯৪০ ঘণ্টা

তথ্যবিবরণী                                                                                   নম্বর : ৩৩১২

**বঙ্গবন্ধু ও বঙ্গমাতা রক্ত দিয়ে বাংলাদেশের স্বাধীনতাকে সমুন্নত রেখেছেন**

 **-- বিজ্ঞান ও প্রযুক্তি মন্ত্রী**

ঢাকা, ১৬ ভাদ্র (৩১ আগস্ট) :

 স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৫তম শাহাদতবার্ষিকী উপলক্ষে আজ বিসিএসআই আর অডিটোরিয়ামে জাতীয় শোক দিবসের আলোচনা সভার আয়োজন করা হয়।

 পরিষদের চেয়ারম্যান, অধ্যাপক ড. আফতাব আলী শেখ-এর সভাপতিত্বে আয়োজিত সভায় প্রধান অতিথি হিসেবে উপস্থিত ছিলেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

 প্রধান অতিথির বক্তব্যে মন্ত্রী বলেন, “বঙ্গবন্ধুর সাথে বঙ্গমাতার অবদানও কম নয়। দু’জনেই মনে প্রাণে বাংলাদেশের স্বাধীনতা চেয়েছেন এবং জীবনের শেষ রক্ত বিন্দু দিয়ে এদেশের স্বাধীনতাকে সমুন্নত রেখেছেন”।

 মন্ত্রী আরো বলেন, “বর্তমান প্রধান মন্ত্রী বিজ্ঞান মনস্ক জাতি গঠনে দৃঢ় প্রতিজ্ঞ। আজকের বিজ্ঞানীরা দেশ গঠনে তারা তাদের স্ব স্ব অবস্থান থেকে জাতি গঠনে ভূমিকা রাখবে এই শপথ নিতে হবে। তাহলেই আগস্টের শোক পালনের যথার্থতা হবে।

 এ সময় অন্যান্যের মাঝে উপস্থিত ছিলেন বিভিন্ন গবেষণাগারের পরিচালক এবং সিনিয়র বিজ্ঞানীগণ।

#

বিবেকানন্দ/ফারহানা/রফিকুল/রেজাউল/২০২০/১৯৩৮ ঘণ্টা

তথ্যবিবরণী                                                                                   নম্বর : ৩৩১১

**কোভিড-১৯ এর বর্তমান পরিস্থিতিতে জনসাধারণের সার্বিক কার্যাবলি/চলাচলের ক্ষেত্রে সরকারের সিদ্ধান্ত**

ঢাকা, ১৬ ভাদ্র (৩১ আগস্ট) :

 কোভিড-১৯ এর বর্তমান পরিস্থিতিতে জনসাধরণের সার্বিক কার্যাবলি/চলাচলের ক্ষেত্রে সরকার ১ সেপ্টেম্বর থেকে বিভিন্ন সিদ্ধান্ত গ্রহণ করেছে। আজ মন্ত্রিপরিষদ বিভাগ থেকে প্রেরিত এক নির্দেশনায় এ তথ্য জানানো হয়। নির্দেশনাসমূহ হলো:

* জনসাধরণের সার্বিক কার্যাবলি/চলাচলের ক্ষেত্রে স্ব স্ব মন্ত্রণালয়/বিভাগ/কর্তৃপক্ষ তাদের আওতাধীন বিষয়ে স্বাস্থ্যবিধি প্রতিপালন নিশ্চিত করে প্রয়োজনীয় ব্যবস্থা গ্রহণ করবে;
* বাসস্থানের বাইরে সর্বাবস্থায় মাস্ক পরিধান করা, পারস্পরিক দূরত্ব বজায় রাখা ও অন্যান্য স্বাস্থ্যবিধি মেনে চলা নিশ্চিত করতে হবে;
* কোভিড-১৯ এর বিস্তার রোধে স্থানীয় সরকার বিভাগ, তথ্য মন্ত্রণালয়, ধর্ম বিষয়ক মন্ত্রণালয়, স্বাস্থ্য সেবা বিভাগ-সহ জেলা ও উপজেলা প্রশাসন ব্যাপক প্রচারণা ও জনসচেতনতামূলক কার্যক্রম বাস্তবায়ন করবে এবং
* স্বাস্থ্যবিধি সংক্রান্ত বিধানাবলি অমান্যকারী ব্যক্তি/প্রতিষ্ঠানের বিরুদ্ধে মোবাইল কোর্ট পরিচালনা-সহ যথাযথ আইনানুগ ব্যবস্থা গ্রহণ নিশ্চিত করতে হবে।

#

আব্দুল ওয়াদুদ/ফারহানা/রফিকুল/রেজাউল/২০২০/১৯২২ ঘণ্টা

তথ্যবিবরণী নম্বর : ৩৩১০

**তথ্য মন্ত্রণালয়ে ‘সোশ্যাল এন্ড নিউ মিডিয়া উইং’ গঠনের সিদ্ধান্ত**

ঢাকা, ১৬ ভাদ্র (৩১ আগস্ট) :

তথ্য ও যোগাযোগ প্রযুক্তির সাথে সম্প্রসারণশীল গণমাধ্যম ও সামাজিক যোগাযোগ মাধ্যমের সামঞ্জস্যপূর্ণ ব্যবস্থাপনার লক্ষ্যে ‘সোশ্যাল এন্ড নিউ মিডিয়া উইং’ গঠনের সিদ্ধান্ত নিয়েছে তথ্য মন্ত্রণালয়।

আজ সচিবালয়ে তথ্য মন্ত্রণালয়ের সভাকক্ষে মাসিক সমন্বয় সভায় আলোচনার প্রেক্ষিতে এ সিদ্ধান্ত ঘোষণা করেন তথ্যমন্ত্রী ড. হাছান মাহ্‌মুদ। প্রতিমন্ত্রী ডা. মুরাদ হাসান, সচিব কামরুন নাহার এবং মন্ত্রণালয়ের দপ্তর প্রধান ও কর্মকর্তাবৃন্দ সভায় উপস্থিত ছিলেন।

এছাড়া সভায় অন্যান্য সিদ্ধান্তের মধ্যে ক্যাবল অপারেটরদের অবৈধ চ্যানেল প্রদর্শনের বিরুদ্ধে এবং নির্ধারিত সময়ে নবায়ন না করাতে লাইসেন্স বাতিলকৃত ক্যাবল অপারেটরদের অবৈধ সংযোগ বিচ্ছিন্ন নিশ্চিত করতে মোবাইল কোর্ট পরিচালনার বিষয়ে ঐকমত্য হয়।

প্রধান তথ্য অফিসার সুরথ কুমার সরকার, বাংলাদেশ টেলিভিশনের মহাপরিচালক এস এম হারুন-অর-রশীদ, জাতীয় গণমাধ্যম ইনস্টিটিউটের মহাপরিচালক শাহিন ইসলাম এনডিসি, বাংলাদেশ বেতারের মহাপরিচালক হোসনে আরা তালুকদার, প্রেস ইনস্টিটিউটের মহাপরিচালক মোঃ জাফর ওয়াজেদ, বিসিটিআই প্রধান নির্বাহী সালমা বেগম, বিএফডিসি’র ব্যবস্থাপনা পরিচালক নুজহাত ইয়াসমিন, গণযোগাযোগ অধিদপ্তরের মহাপরিচালক মোঃ আকতার হোসেন, ফিল্ম আর্কাইভের মহাপরিচালক নিজামুল কবীর, ডিএফপি’র মহাপরিচালক স. ম. গোলাম কিবরিয়া, বাংলাদেশ প্রেস কাউন্সিলের সচিব মোঃ শাহ আলম, বাসস’র প্রধান বার্তা সম্পাদক মুহম্মদ আনিসুর রহমান, ফিল্ম সেন্সর বোর্ডের ভাইস চেয়ারম্যান মোঃ জসিম উদ্দিন-সহ মন্ত্রণালয়ের কর্মকর্তাবৃন্দ সভায় অংশ নেন।

#

আকরাম/ফারহানা/মোশারফ/আব্বাস/২০২০/১৮৩০ ঘণ্টা

তথ্যবিবরণী নম্বর : ৩৩০৯

**শেখ কামালের জন্মবার্ষিকীকে "ক" শ্রেণীভুক্তকরণের প্রস্তাব  মন্ত্রিসভায় অনুমোদিত**

ঢাকা, ১৬ ভাদ্র (৩১ আগস্ট) :

প্রতি বছর ৫ আগষ্ট শহীদ ক্যাপ্টেন শেখ কামালের জন্মবার্ষিকী ভিডিও কনফারেন্সের মাধ্যমে বাংলাদেশ সচিবালয় প্রান্তে জাতীয়ভাবে উদ্‌যাপনের  লক্ষ্যে যুব ও ক্রীড়া মন্ত্রণালয় কর্তৃক দিবসটি ‘ক’ শ্রেণীভূক্তকরণের প্রস্তাব প্রধানমন্ত্রী শেখ হাসিনার সভাপতিত্বে অনুষ্ঠিত আজকের মন্ত্রিসভার বৈঠকে অনুমোদিত হয়েছে।

সভায় যুব ও ক্রীড়া প্রতিমন্ত্রী মোঃ জাহিদ আহসান রাসেল বঙ্গবন্ধুর জ্যেষ্ঠ পুত্র শহিদ শেখ কামালের জন্মদিনকে জাতীয়ভাবে উদ্‌যাপন করতে "ক" শ্রেণীভুক্তকরণের প্রস্তাব উত্থাপন করেন।

প্রতিমন্ত্রী রাসেল বলেন, যুব ও ক্রীড়া মন্ত্রণালয় এ বছরই প্রথমবারের মতো সরকারিভাবে শহিদ ক্যাপ্টেন শেখ কামালের জন্মদিন উদ্‌যাপন করেছে। শহিদ শেখ কামাল ছিলেন বাংলাদেশের ক্রীড়া ও সংস্কৃতি আন্দোলনের পুরোধা ব্যক্তিত্ব, ১৯৭১ এর রণাঙ্গনের লড়াকু সৈনিক, বীর মুক্তিযোদ্ধা। ৬ দফা ও ১১ দফা আন্দোলন ও ঊনসত্তরের গণঅভ্যূত্থানে শেখ কামাল সক্রিয়ভাবে অংশগ্রহণ করেন। মহান মুক্তিযুদ্ধের অন্যতম সংগঠক হিসেবে ছাত্র সমাজকে সংগঠিত করে দেশ মাতৃকার মুক্তির যুদ্ধে সক্রিয় অংশগ্রহণ করেন।

প্রতিমন্ত্রী আরো বলেন, স্বাধীনতার পর তিনি প্রতিষ্ঠা করেন ‘ঢাকা থিয়েটার’ এবং আধুনিক সংগীত সংগঠন ‘স্পন্দন শিল্পী গোষ্ঠী’। ক্রীড়া জগতের উন্নয়নের জন্য তিনি প্রতিষ্ঠা করেন ‘আবাহনী ক্রীড়া চক্র’।

#

আরিফ/ফারহানা/মোশারফ/আব্বাস/২০২০/১৮০৭ ঘণ্টা

তথ্যবিবরণী নম্বর : ৩৩০৮

**কোরিয়া বাংলাদেশকে ৮ লাখ টেস্টিং কিটস দেবে**

 **---স্বাস্থ্যমন্ত্রী**

ঢাকা, ১৬ ভাদ্র (৩১ আগস্ট) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘দক্ষিণ কোরিয়া বাংলাদেশকে খুব দ্রুত ৮ লাখ কোভিড কিটস ও ২টি টেস্টিং ল্যাব প্রদান করবে।’

আজ সচিবালয়ে দক্ষিণ কোরিয়ার রাষ্ট্রদূত লি জ্যাং কেয়ান এর সাথে একটি দ্বি-পাক্ষিক বৈঠক শেষে স্বাস্থ্য মন্ত্রণালয়ের সভাকক্ষে সংবাদ সম্মেলনে এসব কথা বলেন মন্ত্রী। বৈঠকে দক্ষিণ কোরিয়ার সাথে কোভিড-১৯ মোকাবেলায় উভয় দেশের বাস্তব অভিজ্ঞার চিত্রসমূহের তথ্য আদান-প্রদান করা হয়।

দেশে করোনা ভ্যাকসিন আমদানি প্রসঙ্গে ব্রিফিংয়ে মন্ত্রী বলেন, ‘দেশে ভ্যাকসিন আমদানি প্রক্রিয়া চলমান রয়েছে। চায়না কোম্পানি সাইনোভ্যাককে ইতোমধ্যেই দেশে শেষ ধাপের ট্রায়ালে অনুমোদন দেওয়া হয়েছে। ভারতের সেরাম কোম্পানি কর্তৃক উৎপাদিত অক্সফোর্ড ভ্যাকসিন আনার বিষয়েও আলোচনা চলছে। একই সাথে রাশিয়া সরকারের কাছেও ভ্যাকসিন আমদানির ব্যাপারে চিঠি দেওয়া হয়েছে। এ ব্যাপারে রাশিয়ার রাষ্ট্রদূতের সাথে সরকারের ফলপ্রসূ আলোচনাও হয়েছে। করোনা মোকাবেলায় যে ভ্যাকসিন আগে আসবে সরকার সেটিকে প্রাধান্য দেবে।’

ব্রিফিংকালে স্বাস্থ্য শিক্ষা বিভাগের সচিব উপস্থিত ছিলেন।

 #

মাইদুল/ফারহানা/মোশারফ/আব্বাস/২০২০/১৭৩২ ঘণ্টা

তথ্যবিবরণী নম্বর : ৩৩০৭

**আগস্টের শেষদিন জিয়ার বঙ্গবন্ধু হত্যা সংশ্লিষ্টতার জন্য জাতির কাছে ক্ষমা চান**

 **---বিএনপিকে তথ্যমন্ত্রী**

ঢাকা, ১৬ ভাদ্র (৩১ আগস্ট) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বিএনপি’র উদ্দেশে বলেছেন, ‘বঙ্গবন্ধু হত্যাকাণ্ডের সাথে বিএনপি প্রতিষ্ঠাতা জিয়াউর রহমান যে যুক্ত ছিল, সেজন্য আগস্টের শেষদিনে জাতির কাছে ক্ষমা প্রার্থনা করুন এবং যুদ্ধাপরাধী ও সাম্প্রদায়িক অপশক্তিকে ক্রমাগত পৃষ্ঠপোষকতার অপরাজনীতি থেকে বেরিয়ে আসুন।’

আজ জাতীয় প্রেসক্লাবে জাতীয় শোকদিবস উপলক্ষে ‘ন্যাপ ভাসানী’ আয়োজিত আলোচনা সভায় তিনি এ আহ্বান জানান।

তথ্যমন্ত্রী বলেন, ‘বাংলাদেশ আজকে জননেত্রী শেখ হাসিনার নেতৃত্বে পৃথিবীর সামনে উন্নয়ন-অগ্রগতির এক অনুকরণীয় দৃষ্টান্ত। কিন্তু এখনো একটি রাজনৈতিক দল বিএনপি এই উন্নয়ন-অগ্রগতির প্রধান প্রতিবন্ধক। তারা স্বাধীনতাবিরোধীদের নিয়ে রাজনীতি করেন।’

‘স্বাধীন বাংলাদেশে স্বাধীনতার পরাজিত শক্তি স্বাধীনতার পক্ষের শক্তির বিরুদ্ধে রাজনীতি করবে, এটি হতে পারে না’ উল্লেখ করেন ড. হাছান। তিনি বলেন, ‘স্বাধীন বাংলাদেশের রাজনীতিতে সরকারি এবং বিরোধী দল উভয়ই হবে স্বাধীনতার পক্ষের শক্তি। কিন্তু আমরা দেখতে পাচ্ছি যে বিএনপি দলগতভাবে শুধু স্বাধীনতার বিরুদ্ধাচরণই করছে না, স্বাধীনতাকামী-মুক্তিকামী মানুষের বিরুদ্ধে অস্ত্রধারণকারী গণহত্যা-নারী ধর্ষণের সাথে যুক্ত জামায়াতে ইসলামী হচ্ছে বিএনপি’র প্রধান সহযোগী। অর্থাৎ আজকে বাংলাদেশে স্বাধীনতাবিরোধী পরাজিত শক্তির প্রধান পৃষ্ঠপোষক হচ্ছে বিএনপি। এই অপরাজনীতি চিরতরের জন্য বন্ধ করতে হবে।’

আওয়ামী লীগের যুগ্ম সাধারণ সম্পাদক ড. হাছান বলেন, ‘প্রতিক্রিয়াশীল স্বাধীনতাবিরোধী চক্র সাম্প্রদায়িক শক্তি বাংলাদেশে রাজনীতি করবে সেটি হতে পারে না। সাম্প্রদায়িক রাষ্ট্র পাকিস্তান থেকে আমরা বেরিয়ে এসেছিলাম অসাম্প্রদায়িক রাষ্ট্র রচনার জন্য। সেই দেশে সাম্প্রদায়িক শক্তি রাজনীতি করবে আর সেটি প্রধান পৃষ্ঠপোষক হবে বিএনপি, এটি হতে পারে না।’

মন্ত্রী বলেন, ‘আগস্ট মাসের শেষদিনে আমাদের প্রত্যয় হচ্ছে, ভবিষ্যৎ প্রজন্মের জন্য ইতিহাসে ঠিকভাবে লেখার স্বার্থে একটি কমিশন গঠন করে জিয়াউর রহমানসহ বঙ্গবন্ধু হত্যাকান্ডে যারা কুশীলব ছিল তাদের মুখোশ উন্মোচন করা এবং যারা এখনো বেঁচে আছেন তাদেরকে বিচারের কাঠগড়ায় দাঁড় করানো। আরেকটি প্রত্যয় হচ্ছে বঙ্গবন্ধু হত্যাকাণ্ডের সাজাপ্রাপ্ত বেশ কয়েকজন আসামি এখনো পলাতক আছে, তাদের ফিরিয়ে এনে ইনশাআল্লাহ আমরা রায় কার্যকর করবো।’

‘বিএনপিকে তাই আজকে আগস্টের শেষ দিনে অনুরোধ জানাবো আপনারা স্বাধীনতার পরাজিত শক্তিকে পৃষ্ঠপোষকতা করার যে পথ নিয়েছেন, সাম্প্রদায়িক শক্তিকে ক্রমাগতভাবে যে পৃষ্ঠপোষকতা করে যাচ্ছেন, এই অপরাজনীতি থেকে বেরিয়ে আসুন এবং বঙ্গবন্ধু হত্যাকাণ্ডের সাথে আপনাদের প্রতিষ্ঠাতা জিয়াউর রহমান যে যুক্ত ছিল, সেটির জন্যও জাতির কাছে ক্ষমা প্রার্থনা করুন’, আহ্বান জানান তথ্যমন্ত্রী।

ন্যাপ ভাসানীর চেয়ারম্যান মোস্তাক আহমেদ ভাসানীর সভাপতিত্বে সভায় আরো বক্তব্য রাখেন বিশিষ্ট আওয়ামী লীগ নেতা এডভোকেট বলরাম পোদ্দার, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা, বঙ্গবন্ধু গবেষণা পরিষদের সভাপতি গণি মিয়া বাবুল, গণমাধ্যম কর্মী মানিক লাল ঘোষ প্রমুখ।

#

আকরাম/ফারহানা/মোশারফ/আব্বাস/২০২০/১৭২৬ ঘণ্টা

তথ্যববিরণী নম্বর : ৩৩০৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৬ ভাদ্র (৩১ আগস্ট) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৪৫৪ জনের নমুনা পরীক্ষা করে ২ হাজার ১৭৪ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ১২ হাজার ৯৯৬ জন।

 গত ২৪ ঘণ্টায় ৩৩ জন-সহ এ পর্যন্ত ৪ হাজার ২৮১ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৪ হাজার ৮৮৭ জন।

#

দলিল উদ্দিন/ফারহানা/মোশারফ/রেজাউল/২০২০/১৭১৫ ঘণ্টা

তথ্যবিবরণী নম্বর : ৩৩০৫

**মুজিববর্ষে শতঘন্টা মুজিবচর্চা কর্মসূচির উদ্বোধন**

ঢাকা, ১৬ ভাদ্র (৩১ আগস্ট) :

 মেহেরপুর জেলা প্রশাসন আয়োজিত ‘মুজিববর্ষে শতঘন্টা মুজিবচর্চা’ কর্মসূচির উদ্বোধন হল গতকাল।

 ভার্চুয়াল কনফারেন্সের মাধ্যমে আয়োজিত এক অনুষ্ঠানে প্রধানমন্ত্রীর বিদ্যুৎ, জ্বালানি ও খনিজ সম্পদবিষয়ক উপদেষ্টা তৌফিক-ই-ইলাহী চৌধুরী, বীর বিক্রম প্রধান অতিথি হিসেবে এবং জনপ্রশাসন প্রতিমন্ত্রী ফরহাদ হোসেন উদ্বোধক হিসেবে বক্তব্য রাখেন।

 অনুষ্ঠানে তৌফিক-ই-ইলাহী চৌধুরী বলেন, বঙ্গবন্ধুর সংগ্রামের এত ব্যাপকতা ছিল যে এদেশের মানুষ তাঁর প্রভাব থেকে দূরে থাকতে পারেনি। তাই বঙ্গবন্ধুর নেতৃত্বে জাতি মুক্তি সংগ্রামে ঝাঁপিয়ে পড়ে। দেশকে সামনের দিকে এগিয়ে নিতে হলে নতুন প্রজন্মকে সেই ইতিহাস খুব ভালোভাবে জানতে হবে। জাতির পিতার আদর্শগুলো অনুসরণ করলেই একটি সমৃদ্ধ দেশ গড়তে পারব। প্রধানমন্ত্রী শেখ হাসিনা সেই আদর্শ বুকে ধারণ করেই এ দেশকে নেতৃত্ব দিয়ে চলেছেন।

 জনপ্রশাসন প্রতিমন্ত্রী বলেন, স্বাধীনতা এ জাতির শ্রেষ্ঠ অর্জন। বঙ্গবন্ধু না থাকলে স্বাধীনতা অর্জিত হতো না। তাঁর কারণেই আমরা আজ একটি সম্মানের জায়গায় পৌঁছাতে পেরেছি। মুক্তিযুদ্ধ আর বঙ্গবন্ধুর জীবনী আমাদের তরুণ প্রজন্মকে জানানোর দায়বদ্ধতা রয়েছে। এই কর্মসূচি নতুন প্রজন্মকে স্বাধীনতা ও বঙ্গবন্ধুর ইতিহাস আরো বিশদভাবে জানার সুযোগ করে দেবে।

 মেহেরপুরের জেলা প্রশাসক ড: মোহাম্মদ মুনসুর আলম খানের সভাপতিত্বে মেহেরপুর ২ আসনের সংসদ সদস্য সাহীদুজ্জামান খোকন, খুলনার বিভাগীয় কমিশনার ডঃ মোঃ আনোয়ার হোসেন হাওলাদার এবং স্হানীয় নেতৃবৃন্দ্র অনুষ্ঠানে বক্তৃতা করেন।

 ‘মুজিব বর্ষ' উদযাপনের অংশ হিসেবে মেহেরপুর জেলা প্রশাসন ভার্চুয়াল প্লাটফর্মে মুজিবচর্চার উদ্যোগ গ্রহণ করেছে। এ কর্মসূচির আওতায় ২০২১ সালের মার্চ পর্যন্ত ১০০ ঘন্টা দেশের বিভিন্ন প্রথিতযশা ইতিহাসবিদ, সাহিত্যিক, রাজনীতিবিদ, মুক্তিযোদ্ধাগণ বঙ্গবন্ধুর জীবন, রাজনীতি, মুক্তিযুদ্ধ প্রভৃতি বিষয়ে আলোচনা করবেন।

#

শিবলী/অনসূয়া/পরীক্ষিৎ/জসীম/রেজ্জাকুল/খোরশেদ/২০২০/১৩৪৫ ঘণ্টা

তথ্যবিবরণী নম্বর : ৩৩০৪

**রেলওয়ের জন্য ১২৫ টি লাগেজ ভ্যান সংগ্রহের চুক্তি স্বাক্ষর**

ঢাকা, ১৬ ভাদ্র (৩১ আগস্ট) :

 বাংলাদেশ রেলওয়ের জন্য ৭৫টি মিটারগেজ ও ৫০ টি ব্রডগেজ লাগেজ ভ্যানসহ মোট ১২৫ টি লাগেজ ভ্যান সংগ্রহের লক্ষ্যে এক চুক্তি আজ রেলভবনে স্বাক্ষরিত হয়। রেলপথ মন্ত্রী মোঃ নূরুল ইসলাম সুজন এর উপস্থিতিতে এ চুক্তিতে স্বাক্ষর করেন বাংলাদেশের পক্ষে প্রকল্প পরিচালক মোঃ মিজানুর রহমান এবং সরবরাহকারী প্রতিষ্ঠান চীনের সিএনটিক-রেলটেকো-জিনসি, যৌথ কোম্পানির ডেপুটি জেনারেল ম্যানেজার ইয়াং বিং।

 চুক্তি স্বাক্ষর অনুষ্ঠানে রেলপথ মন্ত্রী বলেন, বর্তমান সরকার বাংলাদেশ রেলওয়েকে সর্বোচ্চ গুরুত্ব দিয়ে রেলওয়ের উন্নয়নে ব্যাপক কর্মসূচি গ্রহণ করেছে। যাত্রী সেবার মান উন্নয়নসহ রেলপথ নির্মাণ ও সংস্কারের পাশাপাশি মালামাল পরিবহণের ক্ষেত্রেও ব্যাপক উদ্যোগ গ্রহণ করা হয়েছে। এরই অংশ হিসেবে এশিয়ান ডেভেলপমেন্ট ব্যাংক এর সহযোগিতায় ১২৫ টি লাগেজ ভ্যান সংগ্রহ অনুমোদিত হয়।

 মন্ত্রী বলেন, সরকার রেলওয়ে সেক্টর উন্নয়নে সর্বাধিক গুরুত্ব প্রদান করেছে। এরই ধারাবাহিকতায় যাত্রী পরিবহণের পাশাপাশি মালামাল ও বিশেষায়িত পণ্য পরিবহণের লক্ষ্যে সুদীর্ঘ ৪০ বছর পর এ সকল লাগেজভ্যান সংগ্রহ করা হচ্ছে। তিনি বলেন, করোনার মধ্যে রেলওয়ে রাজশাহী থেকে আম পরিবহণ করেছে, এছাড়াও শাকসবজি ও নিত্য পণ্য পরিবহণ করেছে। কোরবানী ঈদে পশু পরিবহন করেছে। ভবিষ্যতে কৃষকের পণ্য সরাসরি ভোক্তার নিকট পৌঁছানোর উদ্যোগ হিসেবে লাগেজ ভ্যান ক্রয় করা হচ্ছে। এতে করে কৃষক তার পণ্যের ন্যায্যমূল্য পাবে বলে মন্ত্রী উল্লেখ করেন।

 রেলওয়েতে ভাড়া বাড়ানোর বিষয়ে এক প্রশ্নের জবাবে মন্ত্রী বলেন, ভাড়া বাড়ানোর কোন পরিকল্পনা নেয়া হয়নি।

 রেলপথ মন্ত্রণালয়ের সচিব মোঃ সেলিম রেজার সভাপতিত্বে এ অনুষ্ঠানে বাংলাদেশ রেলওয়ের মহাপিরিচালক মোঃ শামসুজ্জামানসহ রেলওয়ের Eর্ধ্বতন কর্মকর্তারা উপস্থিত ছিলেন।

#

শরিফুল/অনসূয়া/পরীক্ষিৎ/জসীম/রেজ্জাকুল/খোরশেদ/২০২০/১৩৪৫ ঘণ্টা

তথ্যবিবরণী নম্বর : ৩৩০৩

**মশক নিধন ও পরিস্কার পরিচ্ছন্নতা অভিযান জোরদারের আহ্বান ওবায়দুল কাদেরের**

ঢাকা, ১৬ ভাদ্র (৩১ আগস্ট) :

 রাজধানীসহ দেশের বিভিন্ন এলাকায় ডেঙ্গু রোগীর সংখ্যা বৃদ্ধি পাওয়ায় বিভিন্ন সিটি কর্পোরেশন এবং পৌরসভায় মশক নিধন ও পরিস্কার পরিচ্ছন্নতা অভিযান জোরদারের আহ্বান জানিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

 মন্ত্রী আজ সকালে নিজ বাসভবন থেকে ভিডিও কনফারেন্সে ঢাকা-মাওয়া এক্সপ্রেসওয়ের পাশে মুন্সীগঞ্জ সড়ক বিভাগের অধীন নবনির্মিত পরিদর্শন বাংলো ‘পদ্মা’-র উদ্বোধন অনুষ্ঠানে এ আহ্বান জানান।

 সরকার জনসমর্থন ছাড়া টিকে আছে বিএনপি’র মহাসচিবের এমন অভিযোগের জবাবে আওয়ামী লীগ সাধারণ সম্পাদক বলেন, সাম্প্রতিক নির্বাচনগুলোর দিকে তাকালে পরিষ্কারভাবে দেখা যায়, অধিকাংশ ক্ষেত্রে বিএনপি’কে জনগণ প্রত্যাখান করেছে। তিনি বলেন, বিএনপি আন্দোলন এবং নির্বাচন দুটোতেই পরাজিত হয়েছে এবং জনগণ তাদের প্রত্যাখ্যান করেছে।

 মন্ত্রী বলেন, নির্বাচনে হারার আগেই বিএনপি হেরে যায়। তিনি প্রশ্ন রেখে বলেন, দেশে নির্বাচন না হলে বগুড়া থেকে মির্জা ফখরুল সাহেব কীভাবে জয় পেয়েছিলেন? বিএনপি জিতলে সব ঠিক আর না জিতলে সব বেঠিক, এ মনস্তাত্ত্বিক বিভ্রান্তি ও দ্বন্দ্ব থেকে বিএনপি’কে বেরিয়ে আসার আহ্বান জানান তিনি।

 উল্লেখ্য, ঢাকা-মাওয়া মহাসড়কের পাশে সদ্যনির্মিত সড়ক পরিদর্শন বাংলো পদ্মা’র নির্মাণ ব্যয় হয় প্রায় সাত কোটি সাত লাখ টাকা। পদ্মা সেতু প্রকল্পের ক্ষতিপূরণের অর্থে নির্মিত হয়েছে এ পরিদর্শন বাংলো।

 ভিডিও কনফারেন্সে অন্যান্যর মাঝে সড়ক পরিবহন ও মহাসড়ক বিভাগের সচিব মো. নজরুল ইসলাম, সড়ক ও জনপথ অধিদপ্তরের প্রধান প্রকৌশলী মো. শাহারিয়ার হোসেন, ঢাকা সড়ক জোনের অতিরিক্ত প্রধান প্রকৌশলী সবুজ উদ্দীন খানসহ সওজ সদর দপ্তর, ঢাকা সড়ক জোন এবং মুন্সীগঞ্জ সড়ক বিভাগের কর্মকর্তাগণ সংযুক্ত ছিলেন।

#

নাছের/অনসূয়া/পরীক্ষিৎ/আসমা/২০২০/১৪৪৫ ঘণ্টা

তথ্যবিবরণী নম্বর : ৩৩০২

**দেশে নিজস্ব ব্র্যান্ডের মোটর গাড়ি উৎপাদন করা হবে**

 **-- শিল্পমন্ত্রী**

ঢাকা, ১৬ ভাদ্র (৩১ আগস্ট) :

 নিজস্ব ব্র্যান্ডের মোটর গাড়ি উৎপাদন করতে শিল্প মন্ত্রণালয় কাজ করছে বলে জানিয়েছেন শিল্পমন্ত্রী নূরুল মজিদ মাহমুদ হুমায়ূন। জাপানের মিটশুবিশি কর্পোরেশনের কারিগরি সহায়তায় রাষ্ট্রায়ত্ত প্রতিষ্ঠান প্রগতি ইন্ডাস্ট্রিজ লিমিটেড এ মোটরগাড়ি উৎপাদন করবে। এ লক্ষ্যে খুব শিগগির অটোমোবাইল ইন্ডাস্ট্রি ডেভেলপমেন্ট পলিসি ২০২০ চূড়ান্ত করা হবে। এ নীতির আলোকে অটোমোবাইল শিল্পখাতে জাপানের কারিগরি সহায়তা প্রদানের সুযোগ উন্মুক্ত হবে।

 বাংলাদেশে নিযুক্ত জাপানের রাষ্ট্রদূত নাওকি ইতো এর সাথে বৈঠকে শিল্পমন্ত্রী এ কথা জানান। শিল্প মন্ত্রণালয়ে আজ এ বৈঠক অনুষ্ঠিত হয়। মন্ত্রণালয় এবং জাপান দূতাবাসের Eর্ধ্বতন কর্মকর্তারা এ সময় উপস্থিত ছিলেন।

 বৈঠকে বাংলাদেশের শিল্পখাতে জাপানি বিনিয়োগের বিষয়ে আলোচনা হয়। এ সময় বাংলাদেশে নিজস্ব ব্র্যান্ডের মোটর গাড়ি উৎপাদন, জাতীয় শিল্পনীতি ২০২১ প্রণয়ন ও শিল্প ডাটাবেজ তৈরিতে জাপানের কারিগরি সহায়তা, মোটরসাইকেল শিল্পের আধুনিকায়ন, বাংলাদেশে অটোমোবাইল ও হালকা প্রকৌশল শিল্প সংশ্লিষ্ট ভেন্ডর ইন্ডাস্ট্রির উন্নয়ন, মোটরসাইকেলের সার্টিফিকেশনের জন্য অটোমোবাইল টেস্টিং অ্যান্ড রিসার্স ইন্সটিটিউট স্থাপন এবং শিল্প বিশ্ববিদ্যালয় স্থাপনে কারিগরি সহযোগিতাসহ দ্বিপাক্ষিক স্বার্থ সংশ্লিষ্ট অন্যান্য বিষয় আলোচনায় স্থান পায়।

 শিল্পমন্ত্রী জাপানের সাথে বাংলাদেশের ঐতিহাসিক বন্ধুত্বপূর্ণ সম্পর্কের কথা উল্লেখ করে বলেন, বাংলাদেশের আর্থসামাজিক উন্নয়ন ও শিল্পায়নে জাপানের উদ্যোক্তারা গুরুত্বপূর্ণ অবদান রাখছে। শিল্প মন্ত্রণালয়ের আওতাধীন বিসিআইসি’র সার কারখানাগুলোতে জাপান দীর্ঘদিন ধরে প্রযুক্তিগত সহায়তা দিয়ে আসছে। ঘোড়াশাল-পলাশ ইউরিয়া সার কারখানা নির্মাণেও জাপানের সক্রিয় অংশগ্রহণ রয়েছে। রাষ্ট্রায়ত্ত চিনিকলগুলোর আধুনিকায়ন, কৃষিভিত্তিক শিল্প কারখানা স্থাপন, কৃষিপণ্য ও খাদ্য প্রক্রিয়াজাতকরণ, হালকা প্রকৌশল শিল্পের উন্নয়ন এবং ক্ষুদ্র ও মাঝারি শিল্পের জন্য ভেন্ডার উন্নয়নে বিনিয়োগে এগিয়ে আসতে তিনি জাপানের রাষ্ট্রদূতের দৃষ্টি আকর্ষণ করেন।

 জাপানের রাষ্ট্রদূত বলেন, করোনা মহামারি মোকাবিলায় প্রধানমন্ত্রী শেখ হাসিনা গৃহিত দূরদর্শী পদক্ষেপের ফলে বাংলাদেশে বিনিয়োগের ইতিবাচক পরিবেশ তৈরি হয়েছে। জাপানের মিটশুবিসি কর্পোরেশনসহ অন্যান্য অটোমোবাইল শিল্প উদ্যোক্তারা বাংলাদেশে বিনিয়োগ বাড়াতে আগ্রহী। বাংলাদেশের নিজস্ব ব্র্যান্ডের মোটরগাড়ি উৎপাদনে জাপান কারিগরি সহযোগিতা দেবে বলে তিনি উল্লেখ করেন। তিনি বাংলাদেশে মোটরসাইকেল শিল্পের বিকাশে মোটরসাইকেল রেজিস্ট্রেশন ফি যৌক্তিক পরিমাণে নির্ধারণ করা প্রয়োজন বলে অভিমত ব্যক্ত করেন। রাষ্ট্রায়ত্ত চিনিকলের আধুনিকায়ন এবং চিনি শিল্পে পণ্য বৈচিত্রকরণে শিল্প মন্ত্রণালয়ের প্রস্তাব গুরুত্বের সাথে বিবেচনা করা হবে বলে তিনি জানান।

 নারায়ণগঞ্জ জেলার আড়াইহাজারে স্থাপিত জাপান ইকোনোমিক জোন গুণগতমানের দিক থেকে এশিয়ায় সর্বশীর্ষে রয়েছে উল্লেখ করে রাষ্ট্রদূত আরও বলেন, বাংলাদেশে জাপানি বিনিয়োগ বাড়াতে দ্বিপাক্ষিক সংলাপ জোরদার করতে হবে। এর মাধ্যমে বিনিয়োগের জন্য উদীয়মান খাতগুলো চিহ্নিত করতে যৌথভাবে কাজ করতে হবে। তিনি জাপানের বিনিয়োগ বাড়াতে কর প্রণোদনা, পর্যাপ্ত ভূমি বরাদ্দসহ অন্যান্য সুযোগ বাড়ানোর ওপর গু্রুত্ব দেন।

#

জলিল/অনসূয়া/পরীক্ষিৎ/জসীম/খোরশেদ/২০২০/১৪৪৫ ঘণ্টা

তথ্যবিবরণী নম্বর : ৩৩০১

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১৬ ভাদ্র (৩১ আগস্ট) :

 সরকারি-বেসরকারি টিভি চ্যানেলসহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হল :

 **মূলবার্তা :**

 ৫ আগষ্ট শহীদ ক্যাপ্টেন শেখ কামালের জন্মবার্ষিকী জাতীয়ভাবে উদ্‌যাপনের লক্ষ্যে যুব ও ক্রীড়া মন্ত্রণালয় কর্তৃক দিবসটি ‘ক’ শ্রেণিভূক্তকরণের প্রস্তাব আজকের মন্ত্রীসভার বৈঠকে অনুমোদিত।

#

আরিফ/অনসূয়া/পরীক্ষিৎ/আসমা/২০২০/১৪২০ ঘণ্টা